Suchinthana/ta-wikipedia huggingface dataset:
வாரணம் ஆயிரம் (திரைப்படம்)

வாரணம் ஆயிரம் (Vaaranam Aayiram) 2008ம் ஆண்டில் வெளிவந்த திரைப்படம். இத்திரைப்படத்தின் இயக்குநர் கௌதம். சூர்யா இரட்டை வேடங்களிலும் சமீரா ரெட்டி, திவ்யா ஸ்பந்தனா மற்றும் சிம்ரன் ஆகியோர் முக்கிய வேடங்களில் நடித்துள்ளனர். 2006ம் ஆண்டின் பிற்பகுதியில் துவக்கப்பட்ட இத்திரைப்படம் நவம்பர் 14, 2008 ல் உலகம் முழுவதும் வெளியிடப்பட்டது.

வாரணம் ஆயிரம் படத்தில், ஒரு தந்தை மகனுக்கிடையேயான சுவையான நிகழ்வுகள் கோர்வையாக சொல்லப்படுகின்றன. இத்திரைப்படத்தினை ஆஸ்கார் ரவிச்சந்திரன் தயாரிக்க, ஹாரிஸ் ஜெயராஜ் இசையமைத்துள்ளார்.

கதை 

ராணுவ அதிகாரி மேஜர் சூர்யா, ஒரு அதிரடி மீட்பு நடவடிக்கையில் இறங்கும் நேரத்தில் அவருடைய தந்தை மரணச் செய்தி வருகிறது. மனம் உடைந்து போனாலும் தந்தை சொல்லிக் கொடுத்த கடமையுணர்வு பாதியில் அவரைத் திரும்ப விடாமல் தொடர்ந்து அந்த மீட்புப் பணியில் இறங்க வைக்கிறது. பிளாஷ்பேக்கில் தந்தையின் நினைவுகள் மனதுக்குள் அவிழ, அவை காட்சிகளாக விரிகின்றன.

அப்பா கிருஷ்ணன் (சூர்யா) ஓய்வு பெற்ற மத்திய அரசு ஊழியர், அம்மா மாலினி (சிம்ரன்), தங்கை என உயர் நடுத்தர வர்க்கத்தில் பிறந்த நாயகன் சூர்யா (சூர்யா), திருச்சி பொறியியல் கல்லூரியில் படிக்கிறார். அப்பா செல்லம். வகுப்பில் கவனம் செலுத்தாமல் சினிமா பார்த்தபடி ஊரைச் சுற்றிப் பொழுதைக் கழிக்கிறார்.

ஒரு திடீர் தருணத்தில் மேக்னா (சமீரா) என்ற தேவதையை போன்ற ஒரு பெண்ணை ரயிலில் சந்திக்கிறார். கண்டதும் காதல் கொள்கிறார். பேச்சுவாக்கில் அவள் அமெரிக்காவின் பெர்க்லி பல்கலைக்கழகத்தில் படிக்கப்போவதைத் தெரிந்து கொள்கிறார். நிச்சயம் உன் வாழ்க்கையில் நான்  வந்தே தீருவேன், என கூறுபவர் அதைச் செய்தும் காட்டுகிறார். ஆனால் எதிர்பாராத விபத்தில் மேக்னா மரணமடைகிறாள்.                                                         அவளைப் பறிகொடுத்து, பித்துப் பிடித்து அலையும் சூர்யாவை அப்பாவும் அம்மாவும்தான் மீண்டும் மனிதனாக மாற்றுகிறார்கள்.

அந்த நேரத்தில் சூர்யா வாழ்க்கையில் ப்ரியா (திவ்யா ) நுழைகிறாள், சூர்யா ராணுவ அதிகாரியாகிறான்... எல்லாமே தந்தையின் வழிகாட்டுதல்களுடன். தந்தை ஒரு நாள் மரணத்தைத் தழுவுகிறார்... சூர்யாவின் உலகம் முடிவுறுகிறது. ஆனால், அதன் பிறகும் வாழ்க்கை இருக்கிறது என்பதைப் புரிய வைக்கிறார் அம்மா.

நடிப்பு 
 சூர்யா - கிருஷ்ணன் மற்றும் சூர்யா எனும் தந்தை, மகன் ஆகிய இரு முதன்மை கதாபாத்திரமாக நடிக்கின்றார் அதில் தந்தை கதாபாத்திரம் புற்றுநோயால் பாதிக்கப்பட்டு இறக்கிறார் .
 சமீரா ரெட்டி - மேக்னாவாக சூர்யா முதலில் காதலிக்கும் பெண்னாக தோன்றுகின்றார். கதையின் நடுவில் குண்டு வெடிப்பில் இறக்கின்றார்.
 திவ்யா ஸ்பந்தனா - பிரியாவாக சூர்யாவின் மனைவியாக நடிக்கின்றார்.
 சிம்ரன் - மாலினி கிருஷ்ணன் ஆக கிருஷ்ணனின் மனைவியாகவும், சூர்யாவின் தாயாகவும் நடிக்கின்றார்.

பாடல்கள் 

வாரணம் ஆயிரம் திரைப்படம் ஹாரிஸ் ஜயராஜ் இசையமைப்பினில் ஏழு பாடல்கள் கொண்டுள்ளது. ஏத்தி ஏத்தி பாடலை நா.முத்துக்குமார் எழுதியிருக்கிறார். மற்ற அனைத்து பாடல்களையும் எழுதியிருப்பது கவிஞர் தாமரை.

மேற்கோள்கள்

வலைப்பதிவு விமர்சனங்கள் 
வாரணம் ஆயிரம் - வீணான உழைப்பு!! - அதிஷா
வா...ர...ண...ம்........ஆ...யி...ர...ம்...! - கோவி கண்ணன்
வாரணம் ஆயிரம் - காட்சிப் பிழை - சாணக்கியன்

வெளி இணைப்புகள் 

- தட்ஸ் தமிழில் வாரணம் ஆயிரம் விமர்சனம்

2008 தமிழ்த் திரைப்படங்கள்
இந்தியத் தமிழ்த் திரைப்படங்கள்
சூர்யா நடித்துள்ள திரைப்படங்கள்
இந்திய நாடகத் திரைப்படங்கள்
ஹாரிஸ் ஜயராஜ் இசையமைத்த தமிழ்த் திரைப்படங்கள்
சிம்ரன் நடித்த திரைப்படங்கள்
கலிபோர்னியாவில் படமாக்கப்பட்ட திரைப்படங்கள்
கௌதம் மேனன் இயக்கிய திரைப்படங்கள்
நாகாநந்தினி

நாகாநந்தினி கருநாடக இசையின் 30 வது மேளகர்த்தா இராகமாகும். அசம்பூர்ண மேள பத்ததியில் 30 வது இராகத்தின் பெயர் நாகாபரணம்.

இலக்கணம்

 பாண என்றழைக்கப்படும் 5 வது சக்கரத்தில் 6 வது மேளம்.
 இந்த இராகத்தில் ஷட்ஜம், சதுஸ்ருதி ரிஷபம்(ரி2), அந்தர காந்தாரம்(க3), சுத்த மத்திமம்(ம1), பஞ்சமம், ஷட்சுருதி தைவதம்(த3), காகலி நிஷாதம்(நி3) ஆகிய சுரங்கள் வருகின்றன.
 இதன் நேர் பிரதி மத்திம மேளம் சித்ராம்பரி (66).
 இதன் காந்தார, பஞ்சம முறையே கிரக பேதத்தின் வழியாக பவப்பிரியா (44), வாகதீச்வரி (34) மேளகர்த்தா இராகங்களை கொடுக்கும் (மூர்ச்சனாகாரக மேளம்).

உருப்படிகள்

மேற்கோள்கள்

மேளகர்த்தா இராகங்கள்
மாவீரர் துயிலுமில்லப் பாடல்

மாவீரர் நாள் அன்றும் விடுதலைப் புலிகளின் போராளிகளின் இறுதிச் சடங்களின் அன்றும் ஒலிக்கப்படும் பாடல் மாவீரர் துயிலுமில்லப் பாடல் ஆகும். புதுவை இரத்தினதுரை இந்தப் பாடலை எழுத, இசைவாணர் கண்ணன் இப்பாடலுக்கு இசையமைத்தவர். வர்ண ராமேஸ்வரன் இப்பாடலைப் பாடியிருந்தார். இவருடன் மேஜர் சிட்டு, மணிமொழி கிருபாகரன், அபிராமி ஆகியோர் பின்னணியில் பாடியவர்கள்.

இப்பாட­லில் வரும் ‘‘நள்­ளிரா வேளை­யில் நெய் விளக்­கேற்­றியே நாமுமை வணங்­கு­கி­றோம்’’ என்ற வரி ‘‘வல்­லமை தாரு­மென்­றுங்­க­ளின் வாச­லில் வந்­துமே வணங்­கு­கின்­றோம்’’ எனப் பின்­னா­ளில் மாற்­றப்­பட்­டது. ஏனெ­னில் முன்­னர் நள்­ளி­ர­வி­லேயே மாவீ­ரர் நாள் நினைவுகூரப்­பட்­டது. பின்­னரே தற்­போதுள்ள மாலை 6.05 க்கு மாவீ­ரர் சுடர் ஏற்­றும் முறை வழக்­கத்­துக்கு வந்­தது. தற்­போ­தைய நேரமே முதல் மாவீ­ர­ரான சங்­கர் வீரச்­சா­வெய்­திய கணம்.

முழுப் பாடல் 
<blockquote>
தொகையறா
மொழியாகி எங்கள் மூச்சாகி நாளை முடிசூடும் தமிழ்மீது உறுதி!
வழிகாட்டி எம்மை உருவாக்கும் தலைவன் வரலாறு மீதிலும் உறுதி!
விழிமூடி இங்கே துயில்கின்ற வேங்கை வீரர்கள் மீதிலும் உறுதி!
இழிவாக வாழோம்! தமிழீழப்போரில் இனிமேலும் ஓயோம் உறுதி!
பல்லவி
தாயகக்கனவுடன் சாவினைத் தழுவிய சந்தனப்பேழைகளே! - இங்கு
கூவிடும் எங்களின் குரல்மொழி கேட்குதா? குழியினுள் வாழ்பவரே!
உங்களைப் பெற்றவர் உங்களின் தோழிகள் உறவினர் வந்துள்ளோம்! - அன்று
செங்களம் மீதிலே உங்களோடாடிய தோழர்கள் வந்துள்ளோம்!
அனுபல்லவி
எங்கே! எங்கே! ஒருதரம் விழிகளை இங்கே திறவுங்கள்!
ஒருதரம் உங்களின் திருமுகம் காட்டியே மறுபடி உறங்குங்கள்!
சரணங்கள்
வல்லமை தாருமென்றுங்களின் வாசலில் வந்துமே வணங்குகின்றோம்! - உங்கள்
கல்லறை மீதிலும் கைகளை வைத்தொரு சத்தியம் செய்கின்றோம்!
சாவரும்போதிலும் தணலிடைவேகிலும் சந்ததி தூங்காது! எங்கள் - 
தாயகம் வரும்வரை தாவிடும் புலிகளின் தாகங்கள் தீராது!
உயிர்விடும் வேளையில் உங்களின் வாயது உரைத்தது தமிழீழம்! - அதை
நிரைநிரையாகவே நின்றினி விரைவினில் நிச்சயம் எடுத்தாள்வோம்!
தலைவனின் பாதையில் தமிழினம் உயிர்பெறும் தனியர சென்றிடுவோம்! - எந்த
நிலைவரும் போதிலும் நிமிருவோம் உங்களின் நினைவுடன் வென்றிடுவோம்!
</blockquote>

ஆங்கில மொழிபெயர்ப்பு
<blockquote>
⁣An oath upon Tamil, the language we breathe;
An oath upon our guide, the creator of our history; our leader
An oath upon those reposing warriors, that closed their eyes here
We will not live downtrodden,
We will not retire from the struggle for Eelam,
we swear.
To those sandalwood caskets who embraced death, dreaming of the motherland;
Can you hear our humming cries here?
You who live on in the trenches!
Your parents, your friends, your kith and kin
We have come!
Your comrades who battled beside you
on those red fields,
We have come!
Oh please! Oh where?
Open your eyes just this one time, here.
Just show your revered faces once, then return to your slumber.
We come to your gates, give us strength we pray
We lay our hands on your tombstones and make this promise
Even when death comes, when fire burns, our blood will not sleep
Our thirst will not be quenched until we have our homeland
In your last moments, your mouths uttered those words... Tamil Eelam
For which we will stand together and make haste to attain;
In our leaders path
the Tamil nation will see independence,
And we will endure any plight to win in your honour
</blockquote>

மேற்கோள்கள் 
 

ஈழப் போராட்டப் பாடல்கள்
இராவுத்தர்

இராவுத்தர் அல்லது ராகுத்தம்மார் (Rowther or Raguttar or Ravuthamar) என்பவர்கள் தமிழ்நாட்டில் வாழக்கூடிய  முஸ்லிம் மக்களில் ஒரு பிரிவினர் ஆவர். முஸ்லிம் பிரிவை சேர்ந்த இவர்கள், ஹனபி வழிமுறையை பின்பற்றுகின்றனர். மேலும் இவர்கள் தென் இந்தியா மற்றும் தென் கிழக்கு ஆசிய முழுவதும் பரவியுள்ளனர்.

பெயர் காரணம் 
'இராவுத்தர்' என்பதற்கு குதிரை வீரன் என்று பொருள். குதிரை வணிகம் செய்ய வந்த வீரர்கள் 'இராவுத்தர்' என்று அழைக்கப்பட்டனர். மரைக்காயர் (மரக்கலம்+ஆயர்) என்றால் கப்பல் மூலம் வணிகம் செய்து வந்தவர்கள் என்று சொல்கிறார்கள். அரபி மொழியில் 'ராபித்து' என்றால் 'எதிரியை எதிர்க்க சித்தமாக இருப்பவன்' அதாவது போருக்கு சித்தமாக இருப்பவர் என்று பொருள்.

வரலாறும் 
கி.பி பத்தாம் நூற்றாண்டில் சோழ மன்னர்களின் உதவியுடன் செல்யூக் பேரரசை சேர்ந்த துருக்கிய குதிரை வியாபாரிகள் கூட்டம் ஒன்று தமிழ்நாட்டுக்கு வந்து சேர்ந்தது. அவர்களுடன் வந்த இஸ்லாமிய போதனை குழுக்கள் தமிழ்நாட்டின் தரங்கம்பாடி, நாகப்பட்டினம், காரைக்கால், தோப்புத்துறை, முத்துப்பேட்டை, அதிராம்பட்டினம், காயல்பட்டினம், கீழக்கரை, கூத்தாநல்லூர் மற்றும் பொதக்குடி ஆகிய ஊர்களில் தங்கி இஸ்லாம் மதத்தை பரப்பினர். பின்னர் தஞ்சாவூர் வந்த இவர்கள், இஸ்லாமிய பிரச்சாரம் செய்யும் பொருட்டு அங்கேயே தங்கிவிட்டனர். இவர்களின் வம்சாவளிகளின் வழித்தோன்றல்களே இராவுத்தர்கள் என்று அழைக்கப்படுகின்றனர்.

ராஜ்ஜியம் மற்றும் இராணுவம் 

இராவுத்தர்கள் போர் மரபைக் கொண்டவர்கள். இவர்கள் பெரும்பாலும் தென் இந்தியா மற்றும் தமிழ் ராஜ்ஜியங்களில் குதிரைப்படை தளபதிகள், குதிரை வீரர்கள் , தன்னகத்தே சிலர் பெரும் குதிரை படைகளையும் வைத்திருந்தனர். 15ஆம் நூற்றாண்டில் பர்வத இராவுத்தர் என்னும் அரசர் கொங்கு நாட்டில் சிற்றசராக செய்தார். நாயக்கர்கள் ஆட்சிக்காலத்தில் மதுரை, இராமநாதபுரம், திருநெல்வேலி ஆகிய மாவட்டங்களில் தமிழை தாய் மொழியாகக் கொண்ட இராவுத்தர்கள் சிற்றரசர்களாக இருந்துள்ளனர். 1730 ஆம் ஆண்டுகளில் சேதுபதி மன்னரின் குமார முத்து விஜய ரகுநாத சேதுபதி மகன் கடம்ப தேவரின் சிறந்த காவல் தலைமை தளபதியாக இருந்தவர் ராவுத்தன் சேர்வைகாரர் என்பவர் .

மேலும் சில தகவல்கள் 
 இராவுத்தர்கள் தமிழ் மொழியை மட்டுமே பேசுகின்றனர், உருது பேசுவதில்லை.
 இவர்களின் பெரும்பாலான பழக்கவழக்கங்கள், குறிப்பாக திருமணம் மற்றும் சுபவிழாக்கள் இந்து மதத்தினரின் சாயலை பெரும்பாலும் கொண்டுள்ளது.
 தற்போதும் இவர்கள் பெரும்பாலும் வணிகங்களிலேயே ஈடுபடுகின்றனர்.
 இவர்கள் பேசும் தமிழில் ஓரிரு வார்த்தைகள் சிறிது வேறுபட்டுள்ளன. எடுத்துக்காட்டாக:- அப்பா - அத்தா, குழம்பு - ஆணம்.
 இவர்கள் மற்ற தமிழ் முஸ்லிம் பிரிவுகளை போல் அல்லாமல் பெரும்பாலும் வெளிர் நிறத்திலேயே உள்ளனர்.

இதனையும் காண்க 
 மரைக்காயர் 
 பட்டாணி
 தமிழ் முஸ்லிம்கள்

வெளி இணைப்புகள் 
முஸ்லீம்களும் தமிழகமும்/ராவுத்தர்

மேற்கோள்கள் 

தமிழ் முசுலிம்கள்
தமிழரில் சாதிகள்
கோட்டயம் மாவட்டம்

கோட்டயம் மாவட்டம் கேரள மாநிலத்தின் பதினான்கு மாவட்டங்களுள் ஒன்று. கோட்டயம் நகரம் இதன் தலைநகரம். 1991-ஆம் ஆண்டுக் கணக்கெடுப்பின் படி, இம்மாவட்டமே இந்தியாவின் முழு எழுத்தறிவு பெற்ற முதல் மாவட்டம். இந்தியாவில் புகையிலையைத் தடை செய்த முதல் மாவட்டமும் கோட்டயமே.

மேற்குத் தொடர்ச்சி மலைகள், வேம்பநாட்டு ஏரி, குட்டநாடு ஆகியன இதன் எல்லைகளாக அமைந்துள்ளன.

கோட்டயம் என்ற சொல் கோட்டை, அகம் என்ற சொற்களில் இருந்து தோன்றியது. அழகிய தென்னந்தோப்புகள், நீர்நிலைகளைக் கொண்டிருப்பதால், சுற்றுலாத் தலமாகவும் விளங்குகிறது.

வைணவத் திருத்தலங்கள்

108 வைணவத் திருத்தலங்களில் ஒரு வைணவத் திருத்தலம் கோட்டயம் மாவட்டத்தில் உள்ளது. அவை:

 திருக்கடித்தானம்

ஆட்சிப் பிரிவுகள்

இது கீழ்க்கண்ட சட்டமன்றத் தொகுதிகளைக் கொண்டுள்ளது.
பாலை சட்டமன்றத் தொகுதி
கடுத்துருத்தி சட்டமன்றத் தொகுதி
வைக்கம் சட்டமன்றத் தொகுதி
ஏற்றுமானூர் சட்டமன்றத் தொகுதி
கோட்டயம் சட்டமன்றத் தொகுதி
புதுப்பள்ளி சட்டமன்றத் தொகுதி
சங்கனாசேரி சட்டமன்றத் தொகுதி
காஞ்ஞிரப்பள்ளி சட்டமன்றத் தொகுதி
பூஞ்ஞார் சட்டமன்றத் தொகுதி

மக்களவைத் தொகுதிகள்:
கோட்டயம் மக்களவைத் தொகுதி (பகுதி)
மாவேலிக்கரை மக்களவைத் தொகுதி (பகுதி)
பத்தனம்திட்டா மக்களவைத் தொகுதி (பகுதி)

குறிப்பிடத்தக்கோர்
கே. ஆர். நாராயணன் - முன்னாள் இந்தியக் குடியரசுத் தலைவர்
உம்மன் சாண்டி - கேரள முதல்வர்
மம்மூட்டி - மலையாளத் திரைப்பட நடிகர்
அருந்ததி ராய் - பிரபல எழுத்தாளர்
வைக்கம் முகம்மது பஷீர் - மலையாள எழுத்தாளர்

மேலும் பார்க்க
சங்கனாசேரி
வாழப்பள்ளி கோவில்

குறிப்புகள்

வெளியிணைப்புகள்
கோட்டையம் மாவட்ட இணையதளம் 
Portal site for Kottayam District
கோட்டையம் மாவட்ட தகவல் தளம்

கேரள மாநிலத்திலுள்ள மாவட்டங்கள்
துகிலுரி நடனம்

துகிலுரி நடனம் (Striptease) அல்லது ஆடையவிழ்ப்பு நடனம் ஒரு கவர்ச்சி நடனம். இதை ஒரு ஆணோ பெண்ணோ பாலுணர்வை தூண்டும் வண்ணம் தமது துகிலை உரிந்து நடனம் ஆடுவர். இந்த ஆட்டத்தில் நிர்வாண நிலையை விட துகிலுரிதலே முதன்மை பெறுகிறது. பொதுவாக நிர்வாணம் ஆனவுடன் ஆட்டம் முடிந்துவிடும்.

தற்கால துகிலுரிநடனம் 1890 களில் பிரான்சில் தொடங்கியது. இன்று மேலைநாடுகள் பலவற்றில், மும்பாய் போன்ற பெரும் நகரங்களிலும் துகிலுரி கிளப்புக்கள் உண்டு. சில இடங்களில் துகிலுரி நடனம் சட்டத்துக்கு புறம்பானது.

மேற்கோள்கள்

கவர்ச்சி நடனங்கள்
மருந்தகம்

மருந்தகம் (Pharmacy) என்பது மருந்துகளின் பாதுகாப்பான, பயனுள்ள மற்றும் மலிவு விலையில் பயன்படுத்துவதை உறுதி செய்வதை நோக்கமாகக் கொண்டு, மருந்துகளைக் கண்டறிந்து, உற்பத்தி செய்தல், தயாரித்தல், விநியோகித்தல், மறுஆய்வு செய்தல் மற்றும் கண்காணித்தல் ஆகியவற்றின் அறிவியல் நடைமுறையாகும். மருத்துவ அறிவியல் மற்றும் இயற்கை அறிவியலுடன் சுகாதார அறிவியலை இணைப்பதால் இது ஒரு பல்வகை அறிவியல் ஆகும். பெரும்பாலான மருந்துகள் இப்போது மருந்துத் தொழிற்சாலைகளால் தயாரிக்கப்படுவதால், தொழில்முறை நடைமுறையில் மருத்துவ ரீதியாக அதிக கவனம் செலுத்துகிறது. அமைப்பின் அடிப்படையில், மருந்தக நடைமுறை சமூகம் அல்லது நிறுவன மருந்தகம் என இவை வகைப்படுத்தப்படுகிறது. நிறுவன மருந்தகங்களின் சமூகத்தில் நேரடி நோயாளி பராமரிப்பு வழங்குவது ஆகிய நடைமுறைகளை மேற்கொள்வது மருந்தகமாகக் கருதப்படுகிறது.

மேற்கோள்கள் 
 

மருத்துவம்
சேரமான் ஜும்மா பள்ளிவாசல்

சேரமான் சும்மா மசூதி (Cheraman Juma Masjid) இந்திய மாநிலமான கேரளாவில் திருச்சூர்  மாவட்டத்தில் உள்ள கொடுங்கல்லூர் என்ற ஊரில் உள்ளது. இது கி.பி 612-ம் ஆண்டு மாலிக் பின் தீனார் என்பவரால் கட்டப்பட்டது. இது இந்தியாவின் முதல் பள்ளிவாசல் மற்றும் உலகின் இரண்டாவது சும்மா பள்ளிவாசல் ஆகும். இதன் பழைய தோற்றம் மற்ற உலக பள்ளிவாசல்கள் போல் அல்லாமல் கிழக்கு நோக்கி அமைந்துள்ளது.

பெயர் காரணமும் வரலாறும் 

இவ்வாறு சேரமான் பெருமாள் அவர்களின் உதவியினால் கட்டப்பட்ட இந்தியாவின் முதல் மசூதி, சேரமான் அவர்களை நினைவு கூறும் பொருட்டு சேரமான் சும்மா பள்ளிவாசல் என்றே இன்றும் அழைக்கப்படுகின்றது.

கட்டுமான அமைப்பு 
இந்து கட்டிடக்கலையை ஆதாரமாகக் கொண்டு கட்டப்பட்ட இந்த மசூதி, மற்ற உலக மசூதிகளில் இருந்து வேறுபட்டு கிழக்கு நோக்கிக் கட்டப்பட்டு இருந்தது. (ஆனால் தற்போது இந்த மசூதி திருத்தி மேற்கு நோக்கிக் கட்டப்பட்டுள்ளது). இதில் மனரா (கோபுரம்), அறைக்கோள மேற்புறங்கள் (Dome) போன்ற அமைப்புகள் எதுவும் இல்லை. மிகவும் சாதாரணமான கட்டிடமாகவே இது கட்டப்பட்டது. பின்பு இந்த மசூதி பழைய பகுதிகளுக்கு எந்த சேதாரமும் வராத வகையில் புதிய முறையில் மாற்றி கட்டப்பட்டது.

சிறப்புகள் 
இன்றும் இந்த மசூதி சேரமான் பெருமாளின் வம்சத்தினராண கொச்சின் அரச குடும்பத்தினருக்கு முதல் மரியாதை கொடுக்கிறது. இங்கு மிகவும் பழமையான ஒரு தாமிர விளக்கு உள்ளது. மேலும் இங்குள்ள ரோசுவுட் சொற்பொழிவு மேடையும் (மிம்பர் படி) கரும்பளிங்குக் கற்களும் மிகவும் பழமையானதாகும். இதில் கரும்பளிங்குக் கற்கள், மெக்காவில் இருந்து எடுத்து வரப்பட்டதாக நம்பப்படுகிறது.

மேற்கோள்கள்

வெளியிணைப்புகள் 
 cheraman juma masjid- a secular heritage 
 A mosque from a hindhu king
 Hindhu patron of a muslim heritage site 
 kalam to visit oldest mosque in sub-continant 
 1400-year-old mosque to be restored to its original form
 சேரமான் பெருமாள் மசூதி பற்றிய காட்சித்தொகுப்பு
 சேரமான்மசூதியின் இணையதளம்

கேரளத்தில் உள்ள பள்ளிவாசல்கள்
திருச்சூர் மாவட்டத்திலுள்ள சுற்றுலாத் தலங்கள்
திருச்சூர் மாவட்டத்திலுள்ள சமய வழிபாட்டுத் தலங்கள்
தோகோ (நாய்)

தோகோ அல்லது டோகோ (அக்டோபர் 1913 – திசம்பர் 5, 1929) என்னும் நாய் இலெனர்டு செப்பாலா என்பவரின் பனிவண்டியை இழுத்துச் சென்ற நாய் அணியை முன்நடத்திச் சென்ற நாய் ஆகும். இந்த அணியானது 1925-ஆம் ஆண்டின் மிக நீண்ட செலவை (பயணத்தை) மேற்கொண்டது. இச்செலவு அலாசுக்காவின் நோம் நகரத்தில் இருந்து ஆங்கரேசு நகரத்திற்கு டிப்தீரியா என்னும் தொற்று நோய் பரவாமல் தடுக்க நோய்க்கு எதிர் மருந்தைக் கொண்டு செல்வதற்காக அமைந்தது.

தோகோ சைபீரிய அசுக்கி (Siberian Husky) வகை நாய். இந்நாய்க்கு இரசிய-சப்பானியப் போரில் பங்குகொண்ட அய்காச்சிரோ தோகோ என்னும் தளபதியின் நினைவாக தோகோ எனப்பெயரிடப் பட்டது. இந்த செலவின் போது தோகோவின் வயது 12.

மேற்கோள்கள்

புகழ்பெற்ற நாய்கள்
தமிழ்நாதம்

தமிழ்நாதம் புகலிட நிகழ்வுப் பதிவுகள்,  ஈழப்போர் செய்திகள், பல்லூடகக் கோப்புக்கள், இணைப்புகள் ஆகியவற்றைப் பகிரும் ஒரு தமிழ் வலைத்தளம். ஈழவிடுதலைக்கு ஆதரவான இத்தளம் தவறாமல் இற்றைப்படுத்தப்படுகிறது. ஏழு ஆண்டுகளுக்கு மேலாக இணையத்தில் இது இயங்குகிறது.  எனினும் அக்டோபர் 19, 2009 இல் இத்தளம் செயலிழந்தது.

மேற்கோள்கள் 
 

இலங்கை அரசியல் பற்றிய தமிழ் வலைத்தளங்கள்
தரவால் மொழி

தரவால் (Tharawal) என்பது ஆஸ்திரேலியப் பழங்குடியினரின் ஒரு மொழி ஆகும்.

வகைகள் 
தெற்கு நியூ சவுத் வேல்ஸ் பிரிவு
குவேகல்
தெற்குக் கரை பிரிவு
தரவால்.
துர்கா
ஜிரிங்காஞ்ச் (யூவின் மக்கள்).
தாவா

வெளி இணைப்புகள் 
Ethnologue report for language code:tbh

ஆத்திரேலிய மொழிகள்
தேனீ வலைத்தளம்

தேனீ வலைத்தளம் இலங்கை அரசியல் தொடர்பாக செய்திகள், கட்டுரைகள் விவாதங்கள் வெளியிடும் ஒரு வலைத்தளம்.  தமிழீழ விடுதலைப் புலிகள், ஈழவிடுதலைப் போராட்டம் பற்றி தீவிர விமர்சனங்களை இது வெளியிடுகிறது. விடுதலைப் புலிகளுக்கு எதிரான பல இயக்கங்களின் கருத்துகளுக்கு இது களம் அமைத்துக் கொடுக்கிறது.

வெளி இணைப்புகள் 
  தேனீ வலைத்தளம்]
இலங்கை அரசியல் பற்றிய தமிழ் வலைத்தளங்கள்

விடுதலைப் புலிகள் மீதான விமர்சனங்கள்
தெற்கு யேமன்

யேமன் மக்கள் சனநாயகக் குடியரசு (People's Democratic Republic of Yemen), அல்லது தெற்கு யேமன் (South Yemen) என்பது சோசலிசக் குடியரசாக இருந்த ஒரு நாடாகும். இது 1990, மே 22 ஆம் நாள் வடக்கு யேமனுடன் இணைந்து யேமன் குடியரசு என்ற ஒன்றிணைந்த நாடானது. இது யேமனின் தற்போதைய தெற்கு மற்றும் கிழக்கு மாகாணங்கள் ஆகும். 1994 இல் நடந்த உள்நாட்டுப் போரின் போது வடக்கு யேமன் இராணுவம் இரு நாடுகளுக்கும் இடையில் உருவான இணைப்பை உறுதிப்படுத்தும் முகமாக தெற்கு யேமனை முற்றுகையிட்டு முழு நாட்டையும் தன் கட்டுப்பாட்டுக்குள் கொண்டு வந்தது. தெற்கு யேமன் தலைவர் தற்போது நாடு கடந்த நிலையில் வாழ்கிறார். 200 ஆம் ஆண்டில் இருந்து தெற்கு யேமன் விடுதலைக்கான அமைப்பு உருவாக்கப்பட்டது.

வரலாறு 
பிரித்தானியக் கிழக்கிந்தியக் கம்பனி இந்தியாவுக்கு செல்லும் தமது கப்பல்கள் தரித்துச் செல்லவென ஏடென் துறைமுகத்தை பிரித்தானியா 1839 ஆம் ஆண்டு ஜனவரி 19 இல் கைப்பற்றியது. 1937 ஆம் ஆண்டு வரையில் ஏடென் பிரித்தானிய இந்தியாவினால் ஆளப்பட்டு வந்தது. அதன் பின்னர் ஏடென் குடியேற்றம் என்ற பெயரில் தனிக்குடியேற்ற நாடாக்கப்பட்டது.

1963 ஆம் ஆண்டில், ஏடெனும் அதனைசூழ்ந்த பிரதேசமும் தெற்கு அரேபியக் கூட்டமைப்பு என்ற அமைப்பைத் தோற்றுவித்தன.

1963, அக்டோபர் 14 இல் இருந்து பிரித்தானியரிடம் இருந்து விடுதலையை வேண்டி அங்கு தேசியவாதிகள் இணைந்து ஆயுத நடவடிக்கையில் ஈடுபட ஆரம்பித்தனர். 1967 இல் சூயஸ் கால்வாய் தற்காலிகமாக மூடப்பட்டதை அடுத்து பிரித்தானியர் படிப்படியாக வெளியேற ஆரம்பித்தனர். தெற்கு யேமன் நவம்பர் 30, 1967 இல் முழுமையாக விடுதலை அடைந்தது.

மேற்கோள்கள்

ஆசியாவின் முன்னாள் நாடுகள்
முன்னாள் சோவியத் ஒன்றிய நாடுகள்
பனாத்வாலா

இந்தியன் யூனியன் முஸ்லிம்லீக்கின் தலைவர் பனாத்வாலா, 1933-ஆம் ஆண்டு ஆகஸ்ட் 15-ஆம் தேதி மும்பையில் பிறந்தார். மும்பை பல்கலைக்கழகத்தில் எம்.காம். , பி.எட். படிப்பை முடித்து, பள்ளி ஒன்றில் ஆசிரியராக பணியாற்றினார்.

பின்னர் இந்திய யூனியன் முஸ்லிம் லீக்கில் இணைந்த பனாத்வாலா, மும்பை உமர்காடி தொகுதி சட்டமன்ற உறுப்பினராகவும், கேரள மாநிலம் பொன்னானி தொகுதியில் இருந்து 1971 முதல் 1991 வரையிலும், 1996 முதல் 2004 ஆம் ஆண்டு வரையிலும் நாடாளுமன்ற உறுப்பினராகவும் 7 முறை தேர்ந்தெடுக்கப்பட்டார். 
இவர்  மும்பையில் 2008ஆம் ஆண்டு சூன் 26   அன்று காலமானார்.

ஆதாரம் 

இசுலாமியத் தலைவர்கள்
இந்திய முஸ்லிம்கள்
இந்திய அரசியல்வாதிகள்
1933 பிறப்புகள்
2008 இறப்புகள்
6வது மக்களவை உறுப்பினர்கள்
7வது மக்களவை உறுப்பினர்கள்
8வது மக்களவை உறுப்பினர்கள்
9வது மக்களவை உறுப்பினர்கள்
11வது மக்களவை உறுப்பினர்கள்
12வது மக்களவை உறுப்பினர்கள்
13வது மக்களவை உறுப்பினர்கள்
இந்திய ஒன்றிய முசுலிம் லீக் அரசியல்வாதிகள்
இருபதாம் நூற்றாண்டு இந்திய அரசியல்வாதிகள்
21-ஆம் நூற்றாண்டு இந்திய அரசியல்வாதிகள்
கேரளாவைச் சேர்ந்த இந்திய ஒன்றிய முசுலிம் லீக் அரசியல்வாதிகள்
செனாய்

ஷெனாய் அல்லது செனாய் என்பது நாதசுரம் போன்ற குழல்வகை காற்றிசைக் கருவி. வட இந்தியாவில் திருமணம் போன்ற நன்னாட்களிலும் ஊர்வலங்களிலும் வாசிக்கப்படும் இசைக்கருவி. குழல் போன்ற இக்கருவி, வாய் வைத்து ஊதும் மேற்புறத்தில் இருந்து கீழாக செல்லும் பொழுது குழாய் விரிவாகிக்கொண்டே போவது. இதில் ஆறு முதல் ஒன்பது துளைகள் இருக்கும். இதில் வாய் வைத்து ஊதும் பகுதியில் இரண்டு இரட்டைச் சீவாளிகள் (நான்கு) இருக்கும். 

உசுத்தாது பிசுமில்லா கான் புகழ்பெற்ற செனாய்க் கலைஞர். 
ஓரளவுக்குப் பரவலாக அறியப்பட்ட பிற கலைஞர்கள்: அகமதியா, ஆப்பிரிக்க-அமெரிக்கர் ஜாஸ் இசைக் கலைஞர் யூசஃவ் லத்தீஃவ். ரோலிங்கு ஸ்டோன் (Rolling Stone) என்னும் இசைக்குழுவில் டேவ் மேசன் என்பவர் 1968 இல் ஸ்ட்ரீட் ஃவைட்டிங் மேன் (Street Fighting Man) என்னும் பாட்டில் செனாய் வாசித்தார்.

இசைக்கருவியின் வரலாறு 

செனாய் இசைக்கருவி பாம்பாட்டிக்காரர்கள் பயன்படுத்தும் மகுடி அல்லது புங்கி (Pungi) என்னும் கருவியை மேம்படுத்தி காசுமீரப்பகுதியில் உருவாக்கப்பட்டதாக கருதப்படுகிறது (உறுதியான செய்திகள் ஏதும் இப்போதைக்குக் கிடைக்கவில்லை).

மேற்கோள்கள்

வெளியிணைப்புகள் 
 Listen to Shehnai online on DeshGujarat.Com
 The Indian Oboe Reexamined 

இந்திய இசைக்கருவிகள்
காற்றிசைக் கருவிகள்
இந்துத்தானி இசைக்கருவிகள்
சலநாட

சலநாட கருநாடக இசையின் 36 ஆவது மேளகர்த்தா அல்லது ஜனக இராகமாகும். அசம்பூர்ண மேள பத்ததியிலும் 36 ஆவது இராகத்தின் பெயர் சலநாட.

இலக்கணம் 

 ருது என்றழைக்கப்படும் 6 ஆவது வட்டத்தில் (சக்கரத்தில்) 6 ஆவது இராகம்.
 இந்த இராகத்தில் ஷட்ஜம், ஷட்சுருதி ரிஷபம்(ரி3), அந்தர காந்தாரம்(க3), சுத்த மத்திமம்(ம1), பஞ்சமம், ஷட்சுருதி தைவதம்(த3), காகலி நிஷாதம்(நி3) ஆகிய சுரங்கள் வருகின்றன.
 இதன் நேர் பிரதி மத்திம மேளம் ரசிகப்பிரியா (72).
 இது ஒரு மூர்ச்சனாகாரக மேளம். இதன் காந்தார முறையே கிரக பேதத்தின் வழியாக சுபபந்துவராளி (45) மேளகர்த்தா இராகம் கொடுக்கும்.

உருப்படிகள்

ஜன்ய இராகங்கள் 
சலநாட இராகத்தின் ஜன்ய இராகங்கள் இவை.

 நாட
 தேவநாட
 கம்பீரநாட

ஒரு சிறப்பு என்னவென்றால் நாட இராகமும், கம்பீரநாட இராகமும் சலநாடயைவிட பிரபலம்.

மேற்கோள்கள்

மேளகர்த்தா இராகங்கள்
ஃபிபொனாச்சி

ஃபிபொனாச்சி (Fibonacci - கிபி 1170 – 1250) ஒரு இத்தாலியக் கணிதவியலாளர். 
இக் கணிதவியலர் பல பெயர்களாலும் அறியப்படுகின்றார். 
பீசாவின் லியொனார்டோ, லியொனார்டோ பிசானோ, லியொனார்டோ பொனாச்சி, லியொனார்டோ ஃபிபொனாச்சி போன்ற பல பெயர்களாலும் அறியப்பட்டார். இடைக் காலத்தின் மிகத் திறமை வாய்ந்த கணிதவியலாளர் என இவர் கருதப்படுவதும் உண்டு.

பின்வருவனவற்றுக்காக இவர் தற்கால உலகில் அறியப்படுகிறார்:

 இந்து-அரபிக் எண்முறையை ஐரோப்பாவில் அறிமுகப் படுத்தினார். 13 ஆவது நூற்றாண்டில் இவரெழுதி வெளியிட்ட கணிப்பு நூல் என்னும் பொருள் கொண்ட லிபெர் அபாச்சி (Liber Abaci) என்னும் நூலில் இக்கருத்துகள் பதிவாயின.
 ஃபிபோனாச்சி எண்கள் எனப்படும் எண் வரிசையை இவர் கண்டு பிடிக்கவில்லை. எனினும் தனது நூலில் எடுத்துக்காட்டாகப் பயன்படுத்தியுள்ளார். இதனால் இவ்வெண்ணுக்கு இவரது பெயரைத்தழுவிப் பெயரிடப்பட்டது.

வரலாறு 
லியொனார்டோ இத்தாலியில் உள்ள பீசா நகரில் 1170 ஆம் ஆண்டில் பிறந்தார். இவரது தந்தை குக்லியெல்மோ, எளிமையான அல்லது நல்லியல்புள்ள என்னும் பொருள்கொண்ட "பொனாச்சியோ" என்னும் பட்டப்பெயரால் அழைக்கப்படுவந்தார். லியொனார்டோவுக்கு ஒன்பது வயதாக இருக்கும்போதே இவரது தாய் அலெசாந்திரா இறந்துவிட்டார். லியொனார்டோ இறந்த பின்பே இவரை ஃபிபிபொனாச்சி என அழைத்தனர். இது, பொனாச்சியோவின் மகன் எனப் பொருள் தரும் ஃபிலியஸ் பொனாச்சி என்பதன் சுருக்கம் ஆகும்.

கணிதவியலாளர்கள்
1170 பிறப்புகள்
1250 இறப்புகள்
1175 பிறப்புகள்
ஃ என்ற எழுத்தால் தொடங்கும் கட்டுரைத் தலைப்புகள்

மேற்கோள்கள்
முள்ளஞ்சேரி செண்பகவல்லி அம்மன் ஆலயம்

செண்பகவல்லி அம்மன் ஆலயம் புரதானமாக நடத்தப் படுவதால் மகிமை மிமுந்த தலமாக உள்ளது. 
40 ஆண்டுகளுக்கு முன்னால் மண் சுவற்றில் ஓடுகள் கொண்டு கட்டப் பட்ட கோவில் பராமரிப்பு இல்லாமல் பழுதடைந்து இடிந்து விழுந்தது. இருந்தாலும் பல ஆண்டுகளாக கண்டு கொள்ளாமல் புதர்கள் நிறைந்து காணப்பட்டது. சரியான ஒருங்கினைப்பும் ஒருங்கிணைப்பவரோடு ஒத்துழைக்க வேண்டும் என்ற உணர்வும் இல்லாததே அதற்குக் காரணம். திருமணங்கள் நல்ல காரியங்கள் நடக்க வேண்டும் என்ற வேண்டுதலுக்காக முட்புதரில் வைத்து படையல் செய்வார்கள்.

2000 ஆண்டில் இதற்கு ஒருவிழா காணவேண்டும். மக்கள் அறியாமையை விலக்கி ஆரோக்கியமான வழிபாட்டு முறையை கொண்டு வந்து முன்னோர்கள் வழிபட்டு வந்த ஆலயத்தை புனரமைக்க ஊர்மக்களைக் கூட்டினார் முள்ளஞ்சேரி மு.வேலையன் அவர் வாக்குக்குக் கட்டுப் பட்டும் மனம் இல்லாமல் ஏற்றுக் கொண்டு இருந்தனர். புதிய முறையில் ஆலயம் எழுப்பி கோழிகள் பலி போன்ற நாகரீக மற்ற செயல்களை கைவிட நம்பிக்கையுட்டி செயல்பட்டார். ஆலயம் எழுப்பப்பட்டது.

ஆகம முறைப்படி வழிபாடுகள் நடத்தப் படுகிறது. வாரம் தோறும் கூடுதல் குடும்ப சங்கம 
புஜை கூட்டு பிரார்த்தனை பால்குட பவனி போன்றவைகளை அறிமுகப் படுத்தி கல்வி ஆரோக்கியப் பொருளாதார வளர்ச்சி  போன்றவைகள் முன் வைத்து நிகழ்ச்சிகள் ஏற்பாடு செய்தார். வுழா நிகழ்ச்சிகள் மக்கள் மேம்பாடு முன் வைத்து நடத்தப்பட்டது.
    
சில வருடங்களுக்கு பின்னர் பழமை விரும்பிகளும் பதவியென்ற பேய் பிடித்தவர்கள் பிடியில் 
சிக்கியதால் அதிலிருந்து போராடி அல்லல் பட விரும்பாதலால் அதன் வளர்ச்சி எண்ணங்களை தற்காலிகமாக நிறுத்தி வைத்து விலகினார். அவர்கள் செயல்களை இடையுறு செய்யாமல் ஆலய பணிகளுக்கு ஆதரவு வழங்கி வருகிறார். அவருடைய சிந்தனை விதைகள் விதைக்கப்பட்டது. 

2000த்தில் செண்பகவல்லி அம்மன் ஆலயத்தில் ஏற்படுத்தப் பட்ட மாற்றங்கள்  ஸ்ரீகிருஷ்ணன் ஆலயம் உயர்ந்துவளர்வதற்கும் புத்துணர்ச்சியுடன் இளைஞர்கள் செயல்படுவதற்கும் காரணமாக அமைந்தது. அது போன்ற சிந்தனைகள் பல ஆலயங்களின் மாற்றங்களுக்கு உதவின.

தமிழ்நாட்டிலுள்ள அம்மன் கோயில்கள்
சாஃபக்கிளீசு

சோபோகிளிஸ் (Sophocles - கிமு 496 - கிமு 406) ஒரு பண்டைக் கிரேக்க துன்பியல் நாடகாசிரியர் ஆவார். இன்றும் கிடைக்கின்ற ஆக்கங்களை எழுதிய பண்டைக் கிரேக்கத் துன்பியல் நாடகாசிரியர்கள் மூவருள் இவர் இரண்டாமவர். இவருடைய முதல் நாடகம் ஏஸ்கலஸ் (Aeschylus) என்னும் பண்டைக் கிரேக்கத் துன்பியல் நாடகாசிரியர் எழுதிய நாடகங்களுக்குப் பிற்பட்டதும், இயூரிபிடீஸ் (Euripides) என்னும் இன்னொரு பண்டைக் கிரேக்க நாடகாசிரியருடைய நாடகங்களுக்குப் முந்தியதும் ஆகும். சூடா என்னும் பத்தாம் நூற்றாண்டுக் கலைக்களஞ்சியம் ஒன்றின்படி, சோபோகிளிஸ் தனது வாழ்நாளில் 120க்கு மேற்பட்ட நாடகங்களை எழுதியதாகத் தெரிகிறது. ஆனாலும், இவற்றுள் ஏழு நாடகங்கள் மட்டுமே இன்று முழுமையாகக் கிடைக்கின்றன. இவை, அஜாக்ஸ், அன்டிகனி, டிரக்கினியப் பெண், அரசன் எடிப்பசு, எலெக்ட்ரா, பிலாக்டெட்டீஸ், கொலோனசில் எடிப்பசு ஆகியவையாகும்.

ஏறத்தாழ 50 ஆண்டுகளாக, அக்காலத்து ஆதென்சில் நடைபெற்றுவந்த லெனேயா, டயனீசியா போன்ற விழாக்களில் நடைபெற்ற நாடகப் போட்டிகளில் அதிக பரிசு பெற்ற நாடகாசிரியர் இவரேயாவார். சோபோகிளிஸ் பங்குபற்றிய சுமார் 30 நாடகப் போட்டிகளில் 24ல் இவர் வென்றிருக்கக்கூடும் என்றும் எதிலுமே இரண்டாம் பரிசுக்குக் கீழ் எடுத்தது இல்லை எனவும் சொல்லப்படுகிறது. ஏஸ்கலஸ் 14 போட்டிகளில் வென்றுள்ளார். இயூரிபிடீஸ் நான்கு போட்டிகளில் மட்டுமே வென்றார்.

வாழ்க்கை 
சோஃபில்லசின் மகனான சோபோகிளிஸ், அட்டிகாவில் உள்ள ஹிப்பியோஸ் கொலோனசின் சிற்றூர்ப்புற தெமெயில் செல்வந்த பிரிவினராக இருந்தார். கி.மு. 490 இல் மராத்தான் போருக்கு சில ஆண்டுகளுக்கு முன்பு இவர் அங்கு பிறந்திருக்கலாம் எனப்படுகிறது. என்றாலும் சரியான ஆண்டு தெளிவாக தெரியவில்லை. ஆனால் பெரும்பாலும் 497/6 ஆண்டாக இருக்கலாம் எனப்படுகிறது. இவர் ஒரு பணக்கார குடும்பத்தில் பிறந்தார் (இவரது தந்தை போர்க் கவச உற்பத்தியாளர்), மற்றும் உயர்ந்த படிப்பாளி. கி.மு. 468 இல், சோபோகிளிஸ் தியோனிசியாவில் நடந்த விழாவில் நடந்த நாடகப் போட்டியில் ஏதெனியன் நாடக ஆசிரியரான எஸ்கிலசை தோற்கடித்து,  முதல் பரிசைப் பெற்றார். புளூட்டாக்கின் கூற்றுப்படி, அந்த வெற்றி அசாதாரண சூழ்நிலையில் கிடைந்தது: நீதிபதிகளை சீட்டு மூலம் தேர்ந்தெடுக்கும் வழக்கமான வழக்கத்தைப் பின்பற்றுவதற்குப் பதிலாக, ஆர்கோன் சிமோனிடமும், மற்ற ஸ்ரடிகெசிகளிடமும் போட்டியின் வெற்றியாளரைத் தீர்மானிக்கும்படி கேட்டனர். குறிப்பிடுகயில், இந்த்த் தோல்வியைத் தொடர்ந்து, எசுக்கிலசு விரைவில் சிசிலிக்குப் புறப்பட்டுச் சென்றார். இது சோபோகிளிசின் முதல் நாடகத் தயாரிப்பு என்று புளூட்டாக் கூறினாலும், இவரது முதல் நாடகத் தயாரிப்பு கிமு 470 இல் இருக்கலாம் என்று இப்போது கருதப்படுகிறது. இந்த விழாவில் சோஃபோக்கிள்ஸ் வழங்கிய நாடகங்களில் டிரிப்டோலமஸ் ஒன்றாக இருக்கலாம். இவர்  மொத்தம் நூற்றுப் பதின்மூன்று நாடகங்களை எழுதியதாக சொல்லப்படுகிறது. ஆனால் அவற்றில் ஏழு மட்டுமே தற்போது எஞ்சியுள்ளன. சிறந்த நாடகங்களை இயற்றியதற்காக இருபது தடவை முதல் பரிசை பெற்றிருக்கிறார். முதல் பரிசை பெற்றபோது இவரின் வயது இருபத்தைந்து. கடைசிதடவை பரிசு பெற்றபோது வயது எண்பத்தைந்து ஆகும்.

கிமு 406/5  குளிர்காலத்தில் சோபோகிளிஸ் 90 அல்லது 91 வயதில் இறந்தார். இவரது வாழ்நாளில் பாரசீகப் போர்களில் கிரேக்க வெற்றி மற்றும் பெலோபொன்னேசியப் போரின் இரத்தக்களரி இரண்டையும் பார்த்தார்.

குறிப்புகள் 

பண்டைய கிரேக்க எழுத்தாளர்கள்
பண்டைய கிரேக்கக் கவிஞர்கள்
பண்டைய கிரேக்க நாடகக் கலைஞர்கள் மற்றும் நாடக ஆசிரியர்கள்
அகத்தியமலை

அகத்தியமலை அல்லது அகத்தியக் கூடம் என்பது மேற்குத் தொடர்ச்சி மலையில் உள்ள ஒரு மலைமுடியாகும். இதன் உயரம் 1,868 மீட்டர்கள். இம்மலை நெய்யாறு கானுயிர்க் காப்பகத்தின் ஒரு பகுதி. இது தமிழக - கேரள மாநிலங்களின் எல்லையில் அமைந்துள்ளது. தாமிரபரணி ஆறு இம்மலையில் தோன்றி திருநெல்வேலி மாவட்டத்தின் ஊடாகப் பாய்கிறது. இம்மலை அகத்திய முனிவரின் பக்தர்களால் புண்ணிய தலமாகக் கருதப்படுகிறது. மலை முகட்டில் அகத்தியருக்கு ஒரு சிறு கோவில் அமைந்துள்ளது.

படங்கள்

இவற்றையும் பார்க்கவும் 
 அகத்தியமலை உயிரிக்கோளம்
 இந்திய வன ஆராய்ச்சி மற்றும் கல்வி குழு
 தாமிரபரணி ஆறு
 திருநெல்வேலி
 பாபநாசம் (தஞ்சாவூர் மாவட்டம்)
 ஆனைமுடி (மலை)
 திருவனந்தபுரத்தில் சுற்றுலா

மேற்கோள்கள்

வெளி இணைப்புகள்
Agasthya Crocodile Rehabilitation and Research Centre
Information on Agasthyarkoodam Trekking or Agasthyamalai Trekking 

தமிழ்நாட்டில் உள்ள மலைகள்
கேரள மலைகள்
மேற்குத் தொடர்ச்சி மலைத்தொடரிலுள்ள மலைகள்
கேரளத்தில் சுற்றுலாத் துறை
திருவனந்தபுரம் மாவட்டத்திலுள்ள சுற்றுலாத் தலங்கள்
சோனி

சோனி குழுமம் செப்பான் நாட்டிலுள்ள டோக்கியோ நகரைத் தலைமையிடமாகக் கொண்டு செயல்படும் ஒரு பன்னாட்டு நிறுவனமாகும். இந்நிறுவனம் கணினி ஊடகத் தயாரிப்புத் துறையிலும், மின்னணு சாதனங்கள் உற்பத்தியிலும் ஆதிக்கம் செலுத்தி வருகிறது. ஆண்டுக்கு சுமார் 88.7 பில்லியன் அமெரிக்க டாலர் வருவாய் ஈட்டும் சோனி நிறுவனம் மின்னணுவியல், நிகழ்படம், தகவல் தொடர்பு, நிகழ்பட விளையாட்டு துறை, தகவல் தொழில்நுட்பம் ஆகிய துறைகள் சார்ந்த சாதனங்களைத் தயாரித்து வருகிறது. குறைக்கடத்தி துறை சார்ந்த விற்பனையில் சோனி நிறுவனம் முதல் 20 இடங்களுக்குள் பட்டியலிடப்பட்டிருப்பது குறிப்பிடத்தக்கது. இந்நிறுவனம் தனது அடைமொழியாக இதுபோல் வேறொன்றுமில்லை என்ற பதத்தைக் கொண்டுள்ளது.

மேற்கோள்கள்

மின்னியல் தொழில் நிறுவனங்கள்
நிப்பான் தொழில் நிறுவனங்கள்
எதிர்மின்னியியல் நிறுவனங்கள்
மின்னியல் நுகர்பொருள் நிறுவனங்கள்
வணிக நிறுவனங்கள்
கணினி வன்பொருள் நிறுவனங்கள்
நியூயார்க் பங்கு சந்தையில் பட்டியலிடப்பட்டுள்ள நிறுவனங்கள்
ஒளிமின்கடத்துமை

ஒரு பொருள் மீது ஒளி படுவதின் விளைவாக, அப்பொருளின் மின்கடத்துமை கூடுவது ஒளிமின்கடத்துமை எனப்படுகின்றது. குறைக்கடத்திகளின் மீது தக்க ஆற்றல் உடைய ஒளியலைகள் விழும் பொழுது, அவ் ஒளியின் ஆற்றலைப் பற்றிக் கொண்டு குறைக்கடத்தி அணுக்களின் பிணைப்பில் கட்டுண்டிருந்த எதிர்மின்னிகள் விடுபடுகின்றன. இதனால் எதிர்மின்னிகளும் புரைமின்னிகளும் (holes) விடுபட்டு மின்கடத்துமையில் பங்கு கொள்கின்றன. இதனால் குறைக்கடத்தியின் மின்கடத்துமை கூடுகின்றது. இவ்வாறு ஒளியின் விளைவால் மின்கடத்துமை கூடுவது ஒளிமின்கடத்துமை ஆகும். இவ் விளைவைப் பயன்படுத்தி பல ஒளியுணர் கருவிகள் பயன்பாட்டில் உள்ளன. புத்தகங்கள், சான்றிதழ்கள் போன்றவற்றை ஒளிமின் படியெடுக்கும் (copying) உலர்முறை செராக்ஸ் கருவிகளிலும் இவ்வகையான ஒளிமின் விளைவுகள் பயன்படுகின்றன. குறைக்கடத்தியாகிய சீருறா செலீனியம் (amorphous Selenium) போன்ற பொருள்களில் ஒளி படும்பொழுது ஒளிமின் விளைவால் மின்மம் தூண்டப்படுகின்றது.

மேற்கோள்கள்

திண்மப்பொருள் இயற்பியல்
மின் தோற்றப்பாடுகள்
ஒளியியல்
கடற்பறவை

கடற்பறவைகள் (Seabird) என்பன கடற்சூழ்நிலைக்கு ஏற்ப தம்மைத் தகவமைத்துக் கொண்ட பறவைகள் ஆகும். பொதுவாக கடற்பறவைகள் மற்ற பறவைகளை விட நீண்ட காலம் வாழ்கின்றன. பெரும்பாலான கடற்பறவைகள் கூட்டமாக வாழ்கின்றன. கூட்டத்திலுள்ள பறவைகளின் எண்ணிக்கை அதிகளவாக ஒரு மில்லியன் வரை இருக்கக் கூடும். பல கடற்பறவைகள் நீண்டதொலைவு வலசை போகின்றன. வளர்ந்துவரும் சூழலில் கடற்பறவைகள் அழிவிற்கு வேட்டையாடுதல் போல் நெகிழிக் கழிவை இவை உண்பதால் இறந்து விடுகின்றன என அறியப்பட்டுள்ளது. 

கூழைக்கடா, அல்பட்ரோஸ் போன்றன கடற்பறவை வகையைச் சேர்ந்தன.

மேற்கோள்கள்
 

ஆலா
ஆன்டன் புரூக்னர்

ஆன்டன் புரூக்னர் (4 செப்டெம்பர் 1824 – 11 அக்டோபர் 1896) ஒரு ஆஸ்திரிய இசையமைப்பாளர். இவரது இசை பெரும்பாலும், ஆஸ்திரிய-செருமானியப் புனைவியத்தின் இறுதிக் கட்டத்தின் சின்னமாகக் கருதப்படுகின்றது.

வரலாறு 
ஆன்டன் புரூக்னர், ஆன்ஸ்பெல்டன் என்னுமிடத்தில் 1824 ஆம் ஆண்டு செப்டெம்பர் 4 ஆம் தேதி பிறந்தார். ஒரு பள்ளி ஆசிரியரும், ஆர்கன் இசைக் கலைஞருமான இவரது தந்தையே இவரது முதல் இசையாசிரியர். ஆண்டனுக்குப் 13 வயதாகும் போது அவரது தந்தை இறந்துவிட்டார். அதன் பின் புரூக்னர் சிலகாலம் ஆசிரியருக்கு உதவியாளராகப் பணியாற்றியதுடன், வருமானத்தைக் கூட்டுவதற்காக இரவில் ஊர் நடனங்களுக்கான இசைக்குழுவிலும் வேலை செய்தார். சென். புளோரினில் இருந்த அகஸ்தீனிய மடத்தில் கல்வி பயின்ற இவர், 1851 ஆம் ஆண்டில் அங்கேயே ஒரு ஆர்கன் இசைக் கலைஞராகச் பணியில் அமர்ந்தார். 1855ல், சிமோன் செக்டர் (Simon Sechter) என்பவரிடம் சில இசை நுணுக்கங்களைக் கற்றுக்கொண்டார். பின்னர் ஒட்டோ கிட்ஸ்லர் என்பவரிடம் இசை பயின்றபோது ரிச்சார்ட் வாக்னரின் இசை தொடர்பான அறிமுகம் இவருக்குக் கிடைத்தது. 1863 ஆம் ஆண்டு தொடக்கம் ரிச்சார்ட் வாக்னரின் இசைபற்றி விரிவாகக் கற்றார். புரூக்னர் 40 வயது வரை இசைக் கல்வியைத் தொடர்ந்தார். புரூக்னர் சிறுவயது மேதை அல்ல. புரூக்னரின் இசைத் திறமை 40 வயதும் கடந்து சில ஆண்டுகளுக்குப் பின்னரே வெளிப்பட்டது. இது போலவே பரவலான புகழ் இவருக்குக் கிடைத்ததும் அறுபது வயதுக்குப் பின்னரே. இவர் ஒரு தீவிர கத்தோலிக்கர்.

1868ல் செக்டர் இறந்ததும் அவரது இசைக் கோட்பாட்டு ஆசிரியர் பணியைத் தயக்கத்துடன் புரூக்னர் ஏற்றுக்கொண்டார். இக்காலத்தில் சிம்பனிகளை (symphony) எழுதுவதில் இவர் ஈடுபட்டார். எனினும், இவரது இந்த ஆக்கங்கள் நல்ல வரவேற்பைப் பெறவில்லை. பின்னர் இவர் வியன்னா பல்கலைக்கழகத்தில் பணியேற்றார். இசைக் கோட்பாட்டை பாடநெறியில் சேர்த்துக்கொள்வதற்கு இவர் பெரிதும் முயன்றார். எடுவார்ட் ஹான்சிலிக் என்னும் இசைத் திறனாய்வாளரின் செல்வாக்குக்கு உட்பட்டிருந்த வியன்னா புரூக்னருக்குப் பிடித்த இடமாக இருக்கவில்லை. அக்காலத்தில் வாக்னர், பிராம்ஸ் ஆகிய இரண்டு இசை மேதைகளினதும் ஆதரவாளரிடையே பிணக்கு இருந்து வந்தது. வாக்னரை ஆதரிக்கும் குழுவினருடன் புரூக்னர் சேர்ந்து கொண்டதால் ஹான்சிலிக் அவருக்கு எதிரியானார். ஆனால், புரூக்னரை ஆதரிப்பவர்களும் இருந்தனர். இசைத் திறனாய்வாளர் தியடோர் ஹெல்ம், புகழ் பெற்ற இசை நடத்துனர்களான ஆர்தர் நிக்கிஸ்க், பிராண்ஸ் ஷால்க் போன்றோர் புரூக்னரின் இசையை மக்களிடத்தில் கொண்டு சேர்ப்பதில் தொடர்ந்து ஈடுபட்டனர். இதனால், மக்கள் ஏற்றுக்கொள்ளத் தக்க வகையில் புரூக்னரின் இசையை மாற்றுவதற்கு ஆலோசனைகளையும் அவர்கள் வழங்கிவந்தனர்.

மேற்கோள்கள்

1824 பிறப்புகள்
இசையமைப்பாளர்கள்
1896 இறப்புகள்
பிராண்ஸ் சூபேர்ட்

பிராண்ஸ் பீட்டர் சூபேர்ட் (Franz Peter Schubert - ஜனவரி 31, 1797 – நவம்பர் 19, 1828) ஒரு ஆஸ்திரிய இசையமைப்பாளர். இவர் நூற்றுக் கணக்கில் சிறிதும் பெரிதுமான பல்வேறு வகையான இசை ஆக்கங்களை எழுதியுள்ளார்.

இசை அறிவு கொண்ட குடும்பமொன்றில் பிறந்த சூபேர்ட், அவரது சிறு பராயம் முழுதும் முறையான இசைப் பயிற்சியைப் பெற்றார். இவரது நண்பர்கள், கூட்டாளிகள், ஆர்வலர்கள் ஆகியோரைக் கொண்ட ஒரு குழுவினர் இவரது ஆக்கங்களை விரும்பிச் சுவைத்து வந்தாலும், இவரது வாழ்நாளில் இவரது ஆக்கங்களுக்குப் பரவலான வரவேற்பு இருந்ததாகச் சொல்லமுடியாது. இவர் என்றும் ஒரு நிரந்தரமான பணியைப் பெற்றுக்கொள்ளக் கூடியதாக இருந்ததில்லை. பெரும்பாலும் இவரது குடும்பத்தினரதும், நண்பர்களினதும் ஆதரவிலேயே இவர் வாழ்க்கை நடத்தி வந்தார். வெளியிடப்பட்ட ஆக்கங்கள் மூலம் இவருக்கு ஓரளவு வருமானம் கிடைத்து வந்தது. தவிர, அவ்வப்போது தனிப்பட்ட முறையில் இசைப் பயிற்சியும் கொடுத்து வந்தார். இவரது வாழ்வின் இறுதி ஆண்டுகளில் இவருக்கு ஓரளவு புகழ் ஏற்படத் தொடங்கியிருந்தது. இவர் இறக்கும்போது இவருக்கு வயது 31.

இவரது இறப்புக்குப் பின் இவரது ஆக்கங்கள் பற்றிய ஆர்வம் பெரிதும் அதிகரித்தது. இசையமைப்பாளர்களான பிராண்ஸ் லிஸ்ட், ராபர்ட் சூமான், பீலிக்ஸ் மண்டல்சோன் போன்றோரும், இசையியலாளரான சர். ஜார்ஜ் குரோவும் இவரது ஆக்கங்களை வெளிக்கொண்டு வருவதில் முன்னின்றனர். பிராண்ஸ் சூபேர்ட், இப்பொழுது மேனாட்டு இசை மரபின் மிகச் சிறந்த இசையமைப்பாளர்களில் ஒருவராக மதிக்கப்படுகிறார்.

மேற்கோள்கள்

இசையமைப்பாளர்கள்
1797 பிறப்புகள்
1828 இறப்புகள்
எமனேசுவரம்

எமனேசுவரம் () என்பது தமிழ்நாட்டின் இராமநாதபுரம் மாவட்டத்தில் பரமக்குடி அருகே உள்ள ஓர் ஊர். இவ்வூரின் முதன்மைத் தொழில் கைத்தறி நெசவுத் தொழில்.

கடல் மட்டத்திலிருந்து சுமார் 89 மீட்டர் உயரத்தில் அமைந்துள்ள எமனேசுவரம் பகுதியின் புவியியல் ஆள்கூறுகள்,  ஆகும்.

"எமனேஸ்வரம்" என்ற கிராமத்தின் பெயர் "எமனேஸ்வரமுடையவர்" சிவ பெருமான் பெயரால் உருவானது. கிராமத்தின் மையப்பகுதியில் அமைந்துள்ள இக்கோயில் 1000+ ஆண்டுகளுக்கு மேல் பழமையான கோவில். 

இங்குள்ள வரதராசப் பெருமாள் கோவில் புகழ் பெற்றது. வைகாசி வசந்தத் திருவிழா இங்கு கொண்டாடப்படுகிறது.

மேற்கோள்கள்

வெளி இணைப்புகள் 
 GeoHack - எமனேசுவரம்

இராமநாதபுரம் மாவட்டத்திலுள்ள கிராமங்கள்
ஜாக்கோமோ புச்சீனி

ஜாக்கோமோ ஆன்டோனியோ டொமெனிக்கோ மைக்கேல் செக்கண்டோ மாரியா புச்சீனி (Giacomo Antonio Domenico Michele Secondo Maria Puccini - டிசம்பர் 22, 1858 – நவம்பர் 29, 1924) ஒரு இத்தாலிய இசையமைப்பாளர்.

இளமைக்காலம் 
புச்சீனி, டஸ்கனியில் உள்ள லூக்காவில் பிறந்தார். இவரது குடும்பத்தினர் ஐந்து தலைமுறைகளாக இசைப் பின்னணி கொண்டவர்கள். ஜாக்கோமோவுக்கு ஐந்து வயதாக இருக்கும்போதே இவரது தந்தை இறந்துவிட்டார். படிப்பதற்காக புச்சீனி அவரது உறவினரான போர்த்துனாட்டோ மாகி என்பவரிடம் அனுப்பப்பட்டார். மாகி இவரை ஒரு ஏழை, ஒழுக்கமற்ற மாணவனாகவே பார்த்துவந்தார். பின்னர் இவர் லூக்காவில் தேவாலயம் ஒன்றில் ஆர்கன் இசைக் கலைஞராகச் சேர்ந்தார். வேர்டியின் இசை நிகழ்ச்சி ஒன்றைப் பார்த்த பின்னர் ஒரு இசையமைப்பாளராக ஆகவேண்டும் என்ற எண்ணம் இவருள் துளிர்த்தது. இவரும் இவரது உடன்பிறந்தவரான மைக்கேலும் 18.5 மைல்கள் (30 கிமீ) தூரம் நடந்தே சென்று பீசா நகரில் நடைபெற்ற இந் நிகழ்ச்சியைப் பார்த்தனர்.

1880ல், உறவினர்களின் உதவியுடனும், நன்கொடை ஒன்றின் உதவியுடனும், மிலான் கான்சர்வேட்டரி எனப்பட்ட இசைக் கல்லூரி ஒன்றில் சேர்ந்து அமில்கரே போன்சியெல்லி, அன்டோனியோ பசினி ஆகியோரிடம் இசையமைப்புப் பயிற்சி பெற்றார்.

மேற்கோள்கள்

இசையமைப்பாளர்கள்
1858 பிறப்புகள்
1924 இறப்புகள்
சிமோன் பொலிவார்

சிமோன் சோசு ஆண்டோனியோ டி லா சண்டிசீமா டிரினிடாட் பொலிவார் பலசியொசு இ பிளாங்கோ (Simón José Antonio de la Santísima Trinidad Bolívar Palacios y Blanco), அல்லது பொதுவாக சிமோன் பொலிவார் (24 சூலை 1783 - 17 திசம்பர் 1830) வெனிசுவேலாவின் ஒரு இராணுவத் தலைவர் மற்றும் அரசியல்வாதி. எசுப்பானிய அமெரிக்காவின் வெற்றிகரமான விடுதலை வீரர்களுள் ஒருவர். எசுப்பானிய முடியாட்சியைத் தோற்கடித்த பின் விடுதலையான எசுப்பானியக் குடியேற்ற நாடுகளிலிருந்து உருவான பெரிய கொலம்பியாவை நிறுவுவதில் பெரும்பங்கு வகித்தார். 1821 முதல் 1830 வரை இவர் பெரிய கொலம்பியாவின் தலைவராக இருந்தார்.

படக்காட்சியகம்

மேற்கோள்கள்

1783 பிறப்புகள்
1830 இறப்புகள்
பெருவின் நபர்கள்
பொலிவிய அரசியல்வாதிகள்
கொலம்பிய மக்கள்
காசநோயால் இறந்தவர்கள்
வெனிசுவேலா அரசியல்வாதிகள்
பொலிவிய அரசுத்தலைவர்கள்
இலத்தீன் அமெரிக்க புரட்சியாளர்கள்
பொலிவியாவின் வரலாறு
எக்குவடோரின் வரலாறு
பெருவின் வரலாறு
வெனிசுவேலாவின் வரலாறு
தென்னமெரிக்க அரசுத்தலைவர்கள்
ஐயுறவியல்

ஐயுறவியல் (Scepticism) என்பது ஒரு விளக்கத்தை நம்பிக்கையால் அல்லது அதிகாரத்தால் ஏற்றுக்கொள்ளாமல் ஐயுறவு அல்லது சந்தேக கண்ணோட்டத்தோடு பார்த்து, ஆதாரங்களைத் தேடும் முறைமையக் குறிக்கிறது.  சில விடயங்களில் தெளிவான முடிவுகள் இல்லாவிட்டால் அது தொடர்பாக இறுதியான முடிவுகள் எட்டாமல், ஐயமுற்று தொடர்ந்து தேடுவது ஐயுறவியல் பண்பு ஆகும்.  ஐயுறவியல் மூடநம்பிக்கைகள், சமய நம்பிக்கைகள் தொடர்பாக கடுமையான விமர்சனங்களைக் முன்வைக்கிறது.

மேலும் காண்க 
சமய ஐயுறவியல்

மேற்கோள்கள்

ஐயுறவியல்
சமயம்
காஞ்சிவரம்

காஞ்சிவரம் 2008 இல் வெளிவந்த தமிழ்த் திரைப்படம். 60 ஆண்டுகளுக்கு முன் காஞ்சிபுரத்தில் வாழ்ந்த ஒரு நெசவாளரின் கதையின் மூலமாக வர்க்க விரிசல்கள், தனிமனித ஆசைகள், தலைமைத்துவ உள் முரண்கள் போன்ற கருப்பொருள்களை இப்படம் சித்தரிக்கிறது. பிரியதர்சன் இயக்கி பிரகாஷ் ராஜ், சிரேயா ரெட்டி நடித்த இக்கலைப்படம், 2008ஆம் ஆண்டுக்கான சிறந்த நடிகர், சிறந்த திரைப்படத்துக்கான தேசிய விருதுகளைப் பெற்றது.

நடிப்பு 
 பிரகாஷ் ராஜ் - வேங்கடம்
 சிரேயா ரெட்டி - அன்னம்
 சம்மு - தாமரை

விருதுகள் 
 சிறந்த திரைப்படத்துக்கான தேசிய விருது
 சிறந்த நடிகருக்கான தேசிய விருது: பிரகாஷ் ராஜ்

மேற்கோள்கள்

வெளி இணைப்புகள் 
 

2008 தமிழ்த் திரைப்படங்கள்
இந்தியத் தமிழ்த் திரைப்படங்கள்
வரலாற்றுத் தமிழ்த் திரைப்படங்கள்
தமிழர் நெசவுக்கலை
இந்திய நாடகத் திரைப்படங்கள்
பிரகாஷ் ராஜ் நடித்த திரைப்படங்கள்
பூவுலகின் நண்பர்கள் இயக்கம்

பூவுலகின் நண்பர்கள் இயக்கம் என்பது தமிழ்நாட்டில் செயல்படும் ஓர் அரசு சாரா இயற்கைப் பாதுகாப்பு அமைப்பு ஆகும். "உலகமயமாக்கம் மற்றும் ஆதிக்க சக்திகளின் சுரண்டலுக்கு எதிராக வளங்குன்றா வளர்ச்சி தொடர்பான அறிவு-விழிப்புணர்வை அதிகரிப்பது மற்றும் அனைத்து வர்க்க மக்களுக்கும் சுற்றுச்சூழல் நீதி கிடைக்கச் செய்வது" என்பதை அடிப்படை நோக்கமாய்க் கொண்டு தமிழகத்தில் செயல்படுகிறது.

வரலாறு 
1990 களில் சுற்றுச்சூழல் ஆர்வம் மிக்க இளைஞர்கள் சிலர் ஒன்று கூடி இந்த இயக்கம் துவங்கப்பட்டது. தனியாகவும் புவியின் நண்பர்கள், உலகளாவிய நிதியம், பசுமை அமைதி (Greenpeace), பினாங்கு பயனீட்டாளர் சங்கம் போன்ற அமைப்புகளோடும் இணைந்தும் சுற்றுச்சூழல் விழிப்புணர்வு ஏற்படுத்தும் பணியில் “பூவுலகின் நண்பர்கள்” ஈடுபட்டனர். பூவுலகு எனும் பெயரில் இரு மாதத்திற்கு ஒருமுறை வெளியாகும் சூழல் இதழையும் வெளியிட்டனர். இவ்வமைப்பில் முக்கியப் பங்காற்றிய நெடுஞ்செழியன்  மற்றும் அசுரன் ஆகியோர் உடல்நலக்குறைவால் இறந்ததை அடுத்து சிலகாலம் தேங்கியிருந்த பணிகள் இவ்விருவரின் நண்பர்கள் மற்றும் பலரால் மீண்டும் துவங்கப்பட்டன. பூவுலகு இதழ் தற்போது இரு மாத இதழாக வெளிவருகிறது. இதன் ஆசிரியர் குழுவினர் தன்னார்வமாகப் பணிபுரியும் ஆர்வலர்களாய் உள்ளனர்.

பணிகள் 
சுற்றுச்சூழல் பிரச்சினைகள் பற்றி நூல் பதிப்பித்தல், பரப்புதல், தீர்வுகளை பரிந்துரைத்தல், ஆதரவை திரட்டுதல், தொடர்பியல் கருவிகள் மூலம் விழிப்புணர்வு ஏற்படுத்துதல், சுற்றுச்சூழல் கல்வி மற்றும் பயிற்சி அளித்தல், சட்ட ஆலோசனை வழங்குதல், ஒத்துணர்வுள்ள அமைப்புகளுடன் இணைந்து செயல்படுதல் ‌ஆகியவை மூலம் அனைத்து வர்க்க மக்களிடமும் சுற்றுச்சூழல் விழிப்புணர்வை உருவாக்கும் பணியை இவ்வியக்கம் செய்து வருகிறது.

சட்டப் போராட்டங்கள் 
அணுசக்தி விபத்தைக் கருத்தில் கொண்டு கூடங்குளம் அணுமின் நிலையம் செயல்படுவதற்கு எதிராக சென்னை உயர் நீதிமன்றத்தில் 2011 அக்டோபரில் பொது நல வழக்கினைத் தாக்கல் செய்தது. இந்திய அணுசக்திக் கழகம் வழங்கிய பாதுகாப்புக் காப்புறுதியைத் தொடர்ந்து ஆகஸ்ட் 2012 இல் இவ்வழக்குத் தள்ளுபடியானது. பூவுலகின் நண்பர்களின் மேல்முறையீட்டை இந்திய உச்ச நீதிமன்றமும் தள்ளுபடி செய்தது.

தமிழக அரசின் சென்னை-சேலம் விரைவுப்பாதையை எதிர்த்து பொது நல வழக்கினைத் தொடுத்தது. மேலும் தேனியில் நியூட்ரினோ ஆய்வகம், தஞ்சாவூர் நெடுவாசலில் மீத்தேன் வாயு திட்டம் போன்றவற்றை எதிர்த்தும் சட்டப் போராட்டங்களை நடத்தியுள்ளது.

வெளி இணைப்புகள் 
 பூவுலகின் நண்பர்கள் (வலைத்தளம்)
 பூவுலகின் நண்பர்கள் (வலைப்பதிவு)

மேற்கோள்கள் 

தமிழ் சுற்றுச்சூழல் அமைப்புகள்
சூழலியல் அமைப்புகள்
ஏர்ன்ஸ்ட் ஹேக்கல்

ஏர்ன்ஸ்ட் ஹேக்கல் (Ernst Haeckel, பெப்ரவரி 16, 1834 — ஆகஸ்ட் 9, 1919), பெயர் பெற்ற ஜேர்மன் உயிரியலாளரும், இயற்கையியலாளரும், மருத்துவரும், பேராசிரியரும், ஓவியரும் ஆவார். இவர் டார்வினைப் பின்பற்றுபவர், இயற்கை விஞ்ஞானத்தின் பொருள் முதல்வாதத்தை கடைபிடிப்பவர். இனவகை தோற்ற வளர்ச்சிக்கும் (phylogenesis), தனி உயிரின் தோற்ற வளர்ச்சிக்கும் இடையேயுள்ள சம்பந்தத்தைப் பற்றிய உயிர் மரபு ரீதியான விதியை வரையறுத்தார். (ontogenesis) இவர் பல இனங்களைக் கண்டுபிடித்து, விளக்கி அவற்றுக்கு பெயர்களும் இட்டுள்ளார். எல்லா உயிரினங்களையும் உட்படுத்திய இனவழிப் படிவரிசை (genealogical tree) ஒன்றையும் இவர் உருவாக்கியுள்ளார். அத்துடன் உயிரியல் தொடர்பான பல சொற்களையும் இவர் அறிமுகப்படுத்தினார். இவர் இயற்கை விஞ்ஞானத்தில் ஒரு பிற்போக்கான கருத்தோட்டமான சோஷல் டார்வினீயத்தின் நிறுவனரும், கொள்கைவாதியும் ஆவார்.

மேற்கோள்கள் 
 

செருமானிய மருத்துவர்கள்‎
செருமானிய ஓவியர்கள்
1834 பிறப்புகள்
1919 இறப்புகள்
செருமானிய உயிரியலாளர்கள்
இயற்கையியலாளர்கள்
பிறவிச்சுழற்சி

பிறவிச்சுழற்சி அல்லது சம்சாரம் (Sanskrit: संसार; Tibetan: khor wa; Mongolian: orchilong) இது இந்து, பெளத்த, சமண, சீக்கிய சமயங்களின் கருத்துரு.  இந்த கருத்துருவின்படி ஒரு உயிருக்கு செய்த பாவ-புண்ணியங்களின் அடிப்படையில்  பிறப்புகள் உண்டு.  ஒரு சீவாத்மாவின் வினைப் பயன் படி உயர்ந்த அல்லது தாழ்ந்த பிறவிகள் அமைகிறது.

பிறவிச் சுழற்சியிலிருந்து விடுதலை அடைய 
இந்த பிறவிச் சுழற்சியிலிருந்து  மோட்சம் எனும் விடுதலை அடைய, வேதாந்த சாத்திரங்களில் வழிகள் உரைத்துள்ளது. பிறவிச் சுழற்சியிலிருந்து தப்ப கர்ம யோகம், பக்தி யோகம் மற்றும் ஞான யோகம் போன்ற வழிகளை பகவத் கீதையில், பகவான் கிருஷ்ணர் அருளியுள்ளார் .

ஒரு உயிரினம் இறக்கும் பொழுது அதன் கர்ம வினைப்பயன்களுக்கு ஏற்ப அடுத்த பிறவி அமைகிறது.  ஒருவர் நல்ல செயல்களைச் செய்தால், அவர் உயர் உயிரினமாகப் பிறப்பார்.  கேடு செய்தால் கீழ் உயிரினமாகப் பிறப்பார்.  பிறவிச்சுழற்சி ஒரு கொடுமையாகப் பார்க்கப்படுகிறது.

ஒரு சீவனின் இறுதி நோக்கம் இந்த பிறவிச் சுழற்சியிலிருந்து விடுபட்டு விடுதலைப் அடைந்து, மெய்பொருளோடு சேர்வது அல்லது மோட்சம் அடைவது ஆகும்.

இந்த கருத்துருவை நோக்கி ஒரு அடிப்படைக் கேள்வி உள்ளது, அதாவது உயிர்கள் எங்கிருந்து ஏன் முதலில் பிறவி எடுத்தன என்பதாகும்.  மேலும் ஒரு எளிமையான உயிரினம் (எ.கா பக்டீரியா, மிளகாய்) அறக் கோட்பாடுகளை விளங்கி அதற்கு ஒழுங்கு எப்படி வாழும் என்றும் விளக்கப்படவில்லை.

இவற்றையும் காண்க 
 சீவ முக்தி
 விதேக முக்தி

மேற்கோள்கள் 

இந்து மெய்யியல் கருத்துருக்கள்
மறுபிறவி
பலி கொடுத்தல் (இந்து சமயம்)

பலி கொடுத்தல் அல்லது காவு கொடுத்தல் என்பது இந்து சமய வழிபாட்டுச் சடங்காகும். இச் சடங்கு பழங்குடி வழிபாடுகளிருந்து இந்து சமய சடங்காக மாறியது. இச்சடங்கின் வேர்கள் பழங்குடி வழிபாடினை நினைவுகூர்கின்றன.

சக்தி வழிபாடான, சாக்தம் மற்றும் நாட்டார் தெய்வங்கள் வழிபாட்டில் இன்றளவும் பலி கொடுத்தல் சடங்கு பின்பற்றப் படுகிறது. இந்து சமய புராணங்களில் இந்த சடங்குகள் பற்றி குறிப்புகள் காணப்படுகின்றன. மேலும் பகவத் கீதை உள்ளிட்ட நூல்கள் விலங்கு பலியினை எதிர்க்கின்றன.

சொல்லிலக்கணம் 
சமசுகிருத சொல்லான பலி என்பதற்கு கொடுத்தல் என்று பொருளாகும்.

வரலாற்றில் பலி கொடுத்தல் 
பலி கொடுத்தல் வேத காலத்தில் ஒரு முக்கிய சடங்காக இருந்தது. பெளத்த சமண சமயங்களின் எழுச்சியும், அவை முன்னிறுத்திய அறக் கோட்பாடுகளும் பலி கொடுத்தலை இந்து சமயத்தின் ஓரத்தில் தள்ளி விட்டது.

நாட்டாறியலில் பலி கொடுத்தல் 
நாட்டார் தெய்வங்களில் கருப்பு, முனி போன்ற ஆண் தெய்வங்களும் மிருக பலியை பெறுகின்றன. இது பெரு தெய்வ வழிபாட்டு முறையிலிருந்து வேறுபட்டது. ஆடு, கோழி, பன்றி போன்ற மிருங்களை பலியிடுதல் முப்பலி எனப்படுகிறது.

 குருதிப் பலி
 சூரை கொடுத்தல்
 சட்டி படைப்பு
 தூக்குப் படைப்பு
 கோழி குத்துதல்

சூல் பலி 
பொதுவாக மிருக பலியிடுதலில் பெண் மிருகங்களை பலியிதல் பிற சமயங்களில் வழமையில்லை. ஆனால் இந்து சமய நாட்டாறியல் மற்றும் சாக்த வழிபாட்டில் பெண் மிருகங்களை பலியிடும் வழமை இருந்துள்ளது.

கருவுற்ற பெண் மிருகங்களை பலியிடும் வழமை சூல் பலி எனப்படுகிறது.

பலி கொடுத்தல் தத்துவம் 
பலி கொடுத்தல் என்பது உண்மையில் விலங்குகளை பலியிடுவதைக் குறிப்பதன்று. மாறாக அது நம்மில் உறைந்து கிடக்கும் மிருக குணங்களை அழித்து (அஃதாவது அக்குணங்களை பலியிட்டு) இறைநெருக்கத்தை எட்டுதலைக் குறிப்பதாகும். ஆயினும் இதை மக்கள் எதிர்மறையாகப் புரிந்து கொண்டு பின்பற்றி வருகின்றனர். தாம் செய்த பாவத்தை மன்னிக்க வேண்டி வேறொரு உயிரைப் பலியிடுதல் யாமளம், மாத்ருதந்திரம் ஆகிய சாக்த ஆகமங்களும், சில வைதீக பாக யக்ஞங்களிலும் பரிந்துரைக்கப்படுகிறது. பெரும்பான்மைச் சமூகங்களான வீரசைவம், வைணவம் உள்ளிட்ட மற்ற இந்து சமய மரபுகள் விலங்கு பலியினை எதிர்த்து தூய சைவத்தை போதிக்கின்றன.

பலியிடும் முறை 
பலியிடப்படும் ஆடு, சேவல், பன்றி போன்ற விலங்குகளில் ஆண் பாலினத்தைச் சேர்ந்தவையே பலியிடுவதற்காகத் தேர்வு செய்யப்படுகின்றன. கோழியாக இருந்தாலும் அதன் ஆண் பாலினமான சேவலையே பலியிடத் தேர்வு செய்கின்றனர். இவற்றில் விலங்கிலோ அல்லது சேவலிலோ வெள்ளை நிறமிருந்தால் அவை நிராகரிக்கப்படுகின்றன. பலியிடத் தயாராயுள்ள விலங்கு அல்லது சேவல் மீது மஞ்சள் கலந்த நீர் தெளிக்கப்படுகிறது. அதன் கழுத்தில் மலர்களாலான சிறு மாலைத் துண்டு அணிவிக்கப்படுகிறது. பின்னர் மஞ்சள் நீர் தெளிக்கப்படுகிறது. அது மூன்று முறை தலையைக் குலுக்கும் போது அது சம்மதம் தெரிவித்து விட்டதாகக் கருதி அதைப் பலியிடுகின்றனர்.

அசைவ உணவு 
பலி கொடுக்கப்பட்ட ஆடு அல்லது கோழியின் இறைச்சியை உணவாக்கி சிறு தெய்வங்கள் முன்பு படைத்துவிட்டு அதன் பிறகு அந்த அசைவ உணவை உண்ணும் வழக்கம் கடைப்பிடிக்கப்படுகிறது. இது போன்ற பலியிட்டு வழிபடும் வழக்கம் காவல் தெய்வங்களான கருப்பசாமி, மாடன், இசக்கியம்மன் போன்ற சிறுதெய்வ வழிபாடுகளிலேயே அதிகம் நடைபெறுகிறது. மாரியம்மன் கோயில்களில் இந்தப் பலியிடும் வழக்கம் கடைப்பிடிக்கப்பட்டாலும் அது மாரியம்மனுக்குப் படைக்கப்படுவதில்லை. கோயிலிலுள்ள காவல் தெய்வமான கருப்பசாமிக்குப் படைப்பதாகவே கருதப்படுகிறது.

ஆதாரங்கள் 

விலங்கு வன்கொடுமை
இந்து சமய வழிபாட்டுச் சடங்குகள்
இந்து சமயமும் வன்முறையும்
இந்தியாவில் மூடநம்பிக்கைகள்
சைகை விளக்கு

குறிகை விளக்கு ஒரு சாலைச் சந்தியில் போக்குவரத்தை நெறிப்படுத்தும் சைகை காட்டும் கருவி. பொதுவாக சிகப்பு, இளஞ்சிவப்பு, பச்சை சைகைகளைக் கொண்ட விளக்குகள் சந்தியின் நாற்புறமும் காணக்கூடியவாறு வைக்கப்பட்டிருக்கும். நடப்பவருக்கு நட, நில் போன்ற சைகளைக் காட்டுகின்ற சைகைகளும் இருக்கும். பார்வையற்றவர்களுக்கு சத்தத்தால் சைகை காட்டக்கூடிய ஏற்பாடும் செய்யப்பட்டிருக்கும்.

போக்குவரத்து குறிகைகள் 
நெடுஞ்சாலைகளிலும், நகரத்தில் இருக்கும் முக்கியச் சாலைகளிலும், போக்குவரத்துச் சின்னங்கள் சாலையின் இடது பக்கம் நிறுவப்பட்டுள்ளன. இந்தச் சின்னங்கள், ஊர்தி ஓட்டிகளின் பாதுகாப்புக்காகவும், சாலை விதிகளை ஒழுங்குபடுத்துவதற்காகவும் அமைக்கப்பட்டுள்ளன.
இந்தியாவில், மொத்தம் 98 போக்குவரத்துச் சின்னங்கள் உள்ளன. அவை மூன்று வகைகளாகப் பிரிக்கப்படுகின்றன:
1. உத்தரவுச் சின்னங்கள்,
2. எச்சரிக்கைச் சின்னங்கள்,
3. தகவல் சின்னங்கள் என்பனவாகும்.

மேற்கோள்கள்

வெளி இணைப்புகள் 

 FHWA Arterial Management Website, latest information on traffic signal operations
 Animations of various US signal phasings
 SCATSSydney Coordinated Adaptive Traffic System
 Safety Evaluation of Converting Traffic Signals from Incandescent to Light-emitting Diodes: Summary Report Federal Highway Administration
 Safety Evaluation of Discontinuing Late-night Flash Operations at Signalized Intersections: Summary Report Federal Highway Administration
 Traffic signals, 1922, digitized NYPD photograph from the Lloyd Sealy Library Digital Collections

சாலைப் போக்குவரத்து
துப்புரவு முடிந்த மதுரை மாவட்ட ஆசிரியர்கள் தொடங்கிய கட்டுரைகள்
எரிமலைத் தீவு

நிலவியலில் அல்லது தொல்லியலில் எரிமலைத் தீவு (volcanic island) அல்லது உயர் தீவு (high island) எனப்படுவது எரிமலையால் உருவாக்கப்பட்ட தீவைக் குறிக்கும். இதற்கு எதிர்மாறான தாழ் தீவு (low island) எனப்படுவது பவளப் பாறைகளின் தட்டுப் புவிப்பொறைக் கட்டமைப்புகளினால் உருவான தீவுகளைக் குறிக்கும்.

பல எண்ணிக்கையான உயர் தீவுகள் கடல் மட்டத்தில் இருந்து சில அடிகள் உயரத்துக்கே எழும்பக்கூடியவையாகக் காணப்படுகின்றன. இவை பொதுவாக குறுந்தீவுகள் (islets) என அழைக்கப்படுகின்றன. அதே வேளையில் மக்கடேயா, நவூரு, நியுவே, என்டர்சன் தீவு, பனாபா தீவு போன்ற தாழ் தீவுகள் பல நூற்றுக்காணக்கான அடிகள் உயரத்திற்கு வளர்ச்சியடைந்தவை.

இவ்விரண்டு வகைத் தீவுகளும் பொதுவாக அருகருகே காணப்படும். குறிப்பாக தெற்கு பசிபிக் பெருங்கடலில் காணப்படும் தீவுகளில் தாழ் தீவுகள் பல உயர் தீவுகளைச் சுற்றியுள்ள பவளப் பாறைகளில் காணப்படுகின்றன.

மேற்கோள்கள்

வெளி இணைப்புகள்
Micronesian culture: High island and low island cultures at Britannica.com.

 
பவளத்தீவுகள்
கலிபோர்னியா செம்மரம்

கலிபோர்னியா செம்மரம் (அறியவில் பெயர்: செக்கோயா செம்பெர்வைரன்சு, ஆங்கிலத்தில் Sequoia sempervirens) என்பது நீண்ட நாள் வாழக்கூடியதும் மிகப்பெரிதாகவும் மிக உயரமாகவும் வளரக்கூடிய ஒரு மரவகை. இது செம்மரம் என்றழைக்கப்படும் மூன்று இனங்களுள் ஒன்று. இது ஒரு பசுமை மாறா மரம். இவ் இனத்தைச் சேர்ந்த மரங்கள் 1200 - 1800ஆண்டுகள் வரையோ அல்லது அதற்கு மேலே கூட வாழும்.  அதிக (பெரும) அளவாக 115 மீட்டர் உயரமும், 8 மீட்டர் சுற்றளவும் கொண்டதாக வளரக் கூடியது. இம்மரம் கலிபோர்னியாவின் கடற்கரைப் பகுதி, ஓரிகன் மாநிலத்தின் தென்மேற்கு முனைப் பகுதி ஆகியவற்றைத் தாயகமாகக் கொண்டது.

குறிப்புகள் 
 இவ் இனத்திலேயே உயரமான மரம் ஐப்பரியான் என்பது. இதன் உயரம் 115.55 மீட்டர்கள்
 110 மீட்டருக்கும் அதிகமான 33 மரங்கள் உயிருடன் உள்ளன.

மேற்கோள்கள்

மரங்கள்
பன்னாட்டு இயற்கைப் பாதுகாப்புச் சங்கத்தின் செம்பட்டியல் - அழிவாய்ப்புத் தாவரங்கள்

ro:Sequoia
சான்விச்

சான்விச் அல்லது சாண்டுவிச் ( ரொட்டி பூரண அடுக்கு ) என்பது பாண் துண்டுகளுக்கு இடையே இதர உணவுப் பொருட்களை வைத்து செய்யப்படும் உணவு வகை ஆகும்.  சான்விச்சை எளிமையாக, வேகமாக ஆக்கலாம்.  இடையே முட்டைக்கோசு (lettece), தக்காளி, வெங்காயம், மிளகாய் போன்ற மரக்கறிகள், பால்திரளி (cheese) அல்லது வெண்ணெய், இறைச்சிகள், சுவைக் கலவைகள், மிளகு உப்பு போன்ற சுவைப்பொருட்களை இடலாம். மேற்குநாடுகளில் சான்விச் பெரிதும் விரும்பி உண்ணும் உணவாக இருக்கிறது.

மேற்கோள்கள்

தின்பண்டங்கள்
சாலையோர உணவுகள்